ไทย-แคนาดาฉลองครบรอบ 60 ปีความสัมพันธ์ทางการทูต จัดพิมพ์หนังสือสัมพันธภาพสะท้อนวิถีชีวิต สังคม วัฒนธรรม
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า หนังสือสัมพันธภาพ Amity จัดทำขึ้นเพื่อเฉลิมฉลองในโอกาสฉลองครบรอบ 60 ปี การสถาปนาความสัมพันธ์ทางการทูตระหว่างไทยและแคนาดา เป็นการยกระดับบทบาทด้านวัฒนธรรมของไทยในเวทีโลก  โดยคัดเลือกวรรณกรรมร่วมสมัยของไทยและแคนาดา ประเภทเรื่องสั้นที่สร้างสรรค์ไว้เป็นที่รู้จักและทรงคุณค่าเสนอภาพชีวิต สังคมและศิลปวัฒนธรรมของไทยและแคนาดา ส่งเสริมความคิดสร้างสรรค์ จัดแปลโดยสมาคมนักเขียนแห่งประเทศไทย ประกอบด้วย วรรณกรรมไทยที่แปลเป็นภาษาอังกฤษ และเล่มวรรณกรรมแคนาดาที่แปลเป็นภาษาไทย มีทั้งแบบรูปเล่มและ E-Book โดยวรรณกรรมไทยที่แปลเป็นภาษาอังกฤษ รวม 13 เรื่อง  แต่ละเรื่องราวมีการสะท้อนให้เห็นถึงวิถีชีวิต สังคม วัฒนธรรมและมุมมองความคิดและความเชื่อที่ทั้งคล้ายคลึงและแตกต่างของประชาชนทั้งสองประเทศ  ก่อให้เกิดประโยชน์ในการส่งเสริมการเข้าถึงวรรณกรรม การส่งเสริมผลงานศิลปินด้านวรรณกรรมให้เป็นที่รู้จักในต่างประเทศ ทั้งยังเป็นการกระชับความสัมพันธ์ระหว่างประเทศให้แน่นแฟ้น